Bullenbeisser

Bullenbeisser () on sukupuuttoon kuollut saksalainen koirarotu.

Ulkonäkö 

Bullenbeisser oli keskikokoinen koira, joka näytti mastiffin ja vanhanaikaisen bulldoggin välimuodolta. Korvat ja häntä perinteisesti typistettiin. Säkäkorkeus vaihteli 40–70 cm välillä.

Alkuperä 
Rotu oli keskiajalla ainoa tunnettu saksalainen ajokoira, ja sen tehtävä oli hyökätä nurkkaan ajetun eläimen kimppuun ja pidätellä sitä metsästäjän saapumiseen asti. Se iski hampaansa kiinni joko saaliseläimen kuonoon tai korviin irrottamatta otettaan ennen metsästäjän saapumista. Riista vaihteli härästä ja peurasta villisikaan ja karhuun. Karhua vastaan käytettyjä yksilöitä kutsuttiin nimellä Bärenbeisser ("karhunpurija"). Bullenbeisseriä käytettiin myös härkätaisteluissa.

Rotu kuoli sukupuuttoon 1800-luvulla.

Muunnokset 

Jossain vaiheessa oli taipumus jalostaa hieman pienempiä koiria, koska ne olivat nopeampia. Bullenbeisser voitiin täten jakaa kahteen eri muunnokseen: kookkaaseen danzigilaiseen (Danziger Bullenbeißer) ja pieneen brabantilaiseen (Brabanter Bullenbeißer), joista jälkimmäinen tunnettiin kotialueellaan myös nimellä bullenbijter.

Vaikutus nykyisiin rotuihin 
1800-luvun lopulla pienempi, brabantilainen muunnos risteytettiin englanninbulldoggin kanssa, jonka tuloksena syntyi bokseri. Bullenbeisseriä käytettiin myös tanskandogin luomiseen.

Lähteet 

Bulldoggit
Mastiffit
Metsästyskoirat
Saksalaiset koirarodut
Sukupuuttoon kuolleet koirarodut